Гэта, у прыватнасці, анімацыйныя фільмы “Легенда Альшанскага замка” Яўгеніі Захаранка, “Як з’явіўся Мінск” Алесі Вайтовіч, “Гісторыя Лідскага замка” Марыі Бялевіч. Асобна згадаю “Гісторыю Мірскага замка” Наталлі Марчанка. У апошнім аўтар здолела за некалькі хвілін у эмацыйна выразнай форме распавесці пра асноўныя падзеі з гісторыі замка, якая налічвае некалькі стагоддзяў. Стылістыка фільма адпавядае характару творчай задачы, вобразны лад зразумелы і дылетанту, і дасведчанаму чалавеку. Работу, мяркую, можна дэманстраваць наведвальнікам Мірскага замка, скарыстоўваць у школьнай праграме для лепшага засваення ведаў па нацыянальнай гісторыі. А ўвогуле, анімацыя ў дапамогу настаўніку — адзін з асноўных кірункаў у падрыхтоўцы дызайнераў згаданых спецыялізацый. Як прыклад згадаю пазнавальны ролік “Ньютан” Ганны Вайцякян, які ў займальнай форме распавядае пра законы, што адкрыў і сфармуляваў славуты навуковец.